ธอส. ขยายเวลาช่วยลูกค้าเดิมที่อยู่ใน 5 มาตรการ COVID-19 ถึง 31 ธันวาคมนี้ ตามโครงการ ธอส. รวมไทย สร้างชาติ
นายพงษ์ศักดิ์ คำนวนศิริ รองกรรมการผู้จัดการ กลุ่มงานสินเชื่อ ธนาคารอาคารสงเคราะห์ (ธอส.) เปิดเผยว่า ธอส. ได้ออกมาตรการให้ความช่วยเหลือลูกค้าที่ได้รับผลกระทบจากโควิด-19 ภายใต้โครงการ "ธอส.รวมไทย สร้างชาติ" โดยขยายระยะเวลาความช่วยเหลือให้กับลูกค้าเดิมที่อยู่ระหว่างการใช้มาตรการ จนถึงวันที่ 31 ธันวาคม 2564 รวม 5 มาตรการ ประกอบด้วย มาตรการที่ 9 ,10 และ 11 แบ่งจ่ายเงินงวดผ่อนชำระ เหลือร้อยละ 25 ร้อยละ 50 และร้อยละ 75 ของเงินงวดผ่อนชำระ ครอบคลุมกลุ่มลูกค้าสถานะบัญชีปกติ สถานะ NPL หรือหนี้เสีย ที่ไม่ได้รับการชำระคืนตามข้อกำหนดตกลงตามสัญญา และลูกหนี้สถานะ NPL อยู่ระหว่างการปรับโครงสร้างหนี้มาตรการที่ 13 ,14 การพักชำระเงินต้นและจ่ายเฉพาะดอกเบี้ยรายเดือน สำหรับลูกค้าที่มีสถานะบัญชีปกติ ไม่เป็น NPL หรือไม่อยู่ในขั้นตอนของกฎหมาย ระหว่างทำข้อตกลงประนอมหนี้ ต้องเป็นผู้ที่ได้รับผลกระทบจากการประกอบอาชีพ หรือทำธุรกิจหรือการค้าเท่านั้น พร้อมลดดอกเบี้ยเหลือร้อยละ 3.9 ต่อปี ทั้งนี้เพื่อให้ลูกค้าสินเชื่อที่อยู่อาศัย ที่ได้รับผลกระทบจากการแพร่ระบาดของโควิด-19 สามารถเข้าถึงความต้องการของลูกค้า และสอดคล้องกับปัญหาของลูกหนี้ จะช่วยธุรกิจให้ผ่านวิกฤตครั้งนี้ เพื่อเสริมสร้างความแข็งแกร่งทางการเงินในระบบเศรษฐกิจของประเทศให้มั่นคง อย่างยั่งยืน